Komission päätös,

tehty 21 päivänä toukokuuta 2001,

suu- ja sorkkataudille alttiiden eläinlajien siirtorajoituksista tehdyn päätöksen 2001/327/EY muuttamisesta kolmannen kerran

(tiedoksiannettu numerolla K(2001) 1479)

(ETA:n kannalta merkityksellinen teksti)

(2001/394/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan,

sekä katsoo seuraavaa:

(1) Eräiden yhteisön osien suu- ja sorkkatautitilanne saattaa vaarantaa muissa yhteisön osissa sijaitsevat karjat elävien sorkkaeläinten markkinoille saattamisen ja kaupan yhteydessä.

(2) Kaikki jäsenvaltiot ovat panneet täytäntöön suu- ja sorkkataudille alttiiden eläinlajien siirtorajoituksista ja komission päätöksen 2001/263/EY kumoamisesta tehdyssä komission päätöksessä 2001/327/EY(3), sellaisena kuin se on viimeksi muutettuna päätöksellä 2001/378/EY(4), säädetyt taudille alttiisiin lajeihin kuuluvien eläinten siirtorajoitukset.

(3) Tautitilanteen kehityksen sekä niiden jäsenvaltioiden, joissa tautia esiintyy, tiiviissä yhteistyössä muiden jäsenvaltioiden kanssa tekemien epidemiologisten tutkimusten perusteella vaikuttaa aiheelliselta rajoittaa edelleen eläinten siirtoja pysähdyspaikkojen kautta ja jatkaa taudille alttiiden eläinten joidenkin siirtorajoitusten soveltamista yhteisössä.

(4) Eräitä päätöksellä 2001/327/EY asetettuja rajoituksia voidaan kuitenkin myös edelleen lieventää.

(5) Tilannetta tarkastellaan uudelleen pysyvän eläinlääkintäkomitean kokouksessa, joka on tarkoitus pitää 29 päivänä toukokuuta 2001, ja tarvittaessa toimenpiteitä mukautetaan.

(6) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Korvataan päätöksen 2001/327/EY 2 artikla seuraavasti: " 2 artikla

Muiden jäsenvaltioiden kuin Yhdistyneen kuningaskunnan on varmistettava, että:

1) Suu- ja sorkkataudille alttiisiin lajeihin kuuluvien eläinten kuljetukset estetään.

Rajoittamatta neuvoston direktiivien 64/432/ETY, 91/68/ETY ja 92/65/ETY soveltamista, tätä kieltoa ei sovelleta suu- ja sorkkataudille alttiisiin lajeihin kuuluvien eläinten siirtoihin lähetystilalta

- suoraan tai keräyskeskuksen kautta teurastamoon välitöntä teurastusta varten;

kun on kyse yhteisön sisäisestä kaupasta, keräyskeskuksen on oltava hyväksytty,

tai

- kun kyseessä ovat muuhun suu- ja sorkkataudille alttiiseen lajiin kuin nauta- ja sikaeläimiin kuuluvat eläimet, suoraan tai yhden keräyskeskuksen kautta samalla alueella sijaitseville muille tiloile tai enintään kymmenelle alueen ulkopuolella sijaitsevalle määrätilalle.

Kun eläimet siirretään alueen ulkopuolelle mutta jäsenvaltion sisällä keräyskeskuksen kautta, siirto edelIyttää lähtöpaikan toimivaltaisten viranomaisten antamaa lupaa.

Kun on kyse yhteisön sisäisestä kaupasta, keräyskeskuksen on oltava hyväksytty. Sekä suora että keräyskeskuksen kautta tapahtuva kuljetus edellyttää lähtöpaikan toimivaltaisten viranomaisten antamaa lupaa ja ilmoitusta määräjäsenvaltion eläinlääkintäalan keskusviranomaisille,

tai

- kun on kyse nauta- ja sikaeläimistä, suoraan tai keräyskeskusten kautta muille tiloille;

kun on kyse yhteisön sisäisestä nauta- tai sikaeläinten kaupasta ja eläimet on lähetetty sellaiselta jäsenvaltion alueelta, jolla on sovellettu direktiivin 85/511/ETY 9 artiklan mukaisia rajoituksia kolmen kuukauden ajan ennen terveystodistuksen myöntämistä, kuljetus edellyttää lähtöpaikan toimivaltaisten viranomaisten antamaa lupaa ja ilmoitusta määräjäsenvaltion eläinlääkintäalan keskusviranomaisille,

tai

- siirtolaidunnukseen määrätyille laitumille.

Kun kyseessä ovat muuhun suu- ja sorkkataudille alttiiseen lajiin kuin nauta- ja sikaeläimiin kuuluvat eläimet, eläinten siirto edellyttää Iähtöpaikan toimivaltaisten viranomaisten antamaa lupaa.

2) Edellä 1 kohdassa säädettyjen poikkeusten mukaisesti sallitun eläinten siirron on tapahduttava seuraavin edellytyksin:

a) Kun kyseessä ovat yhteisön sisäiseen kauppaan tarkoitetut muuhun suu- ja sorkkataudille alttiiseen lajiin kuin nauta ja sikaeläimiin kuuluvat eläimet, ne eivät saa olla kuljetuksen aikana kosketuksissa sellaisten eläinten kanssa, jotka eivät tule samalta lähetystilalta, paitsi jos

- nämä lähetetään teurastettaviksi, tai

- nämä ovat peräisin ja tulevat tiloilta, jotka sijaitsevat sellaisella jäsenvaltion alueella, jolla ei ole sovellettu direktiivin 85/511/ETY 9 artiklan mukaisia rajoitteita lähetyspäivänä eikä vähintään 20 päivän aikana eläinten ollessa tilalla, jos 3 kohdassa niin edellytetään.

b) Suu- ja sorkkataudille alttiisiin lajeihin kuuluvien elävien eläinten kuljetukseen käytetyt ajoneuvot puhdistetaan ja desinfioidaan kunkin kuljetuksen jälkeen, ja tällaisesta desinfioinnista annetaan todisteet, ja

c) suu- ja sorkkataudille alttiisiin lajeihin kuuluvien eläinten kuljetus muihin jäsenvaltioihin sallitaan vain, jos lähtöpaikan paikallinen eläinlääkintäviranomainen on vähintään 24 tuntia aiemmin antanut ennakkoilmoituksen määräjäsenvaltion eläinlääkintäalan paikallisviranomaisille sekä, jos 1 kohdassa niin edellytetään, määräjäsenvaltion eläinlääkintäalan keskusviranomaisille. Kun kyseessä ovat muuhun suu- ja sorkkataudille alttiiseen lajiin kuin nauta- ja sikaeläimiin kuuluvat eläimet, lähtöpaikan paikallisen eläinlääkintäviranomaisen on ilmoitettava kuljetuksesta kauttakulkujäsenvaltion eläinlääkintäalan keskusviranomaisille.

3) Kun tässä päätöksessä niin edellytetään, lähtöpaikan toimivaltaisten viranomaisten on annettava lupa suu- ja sorkkataudille alttiisiin lajeihin kuuluvien eläinten siirroille ainoastaan jollakin seuraavista edellytyksistä:

- kun kyseessä ovat muuhun suu- ja sorkkataudille alttiiseen lajiin kuin nauta- ja sikaeläimiin kuuluvat eläimet, eläimet on tarkoitettu yhteisön sisäiseen kauppaan, ja eläimet ovat olleet lähetystilalla vähintään 30 päivän ajan ennen luvan antamista, tai, jos eläimet ovat alle 30 päivän ikäisiä, ne ovat olleet syntymästään saakka alkuperätilalla, eikä kyseiselle tilalle ole tuotu taudille alttiita eläinlajeja tuona aikana,

- kun kyseessä ovat muuhun suu- ja sorkkataudille alttiiseen lajiin kuin nauta- ja sikaeläimiin kuuluvat eläimet, eläimet aiotaan siirtää alueen ulkopuolelle mutta jäsenvaltion sisällä, ja eläimet ovat olleet lähetystilalla vähintään 20 päivän ajan ennen luvan antamista, tai, jos eläimet ovat alle 20 päivän ikäisiä, ne ovat olleet syntymästään saakka alkuperätilalla, eikä kyseiselle tilalle ole tuotu taudille alttiita eläinlajeja tuona aikana,

- eläimet aiotaan siirtää jäsenvaltion alueen sisällä,

- eläimet kuljetetaan suoraan tai keräyskeskuksen kautta teurastamoon välitöntä teurastusta varten.

4) Rajoittamatta direktiivin 91/628/ETY 3 artiklan a kohdan a alakohdan toisen luetelmakohdan soveltamista jäsenvaltioiden on varmistettava, että suu- ja sorkkataudille alttiisiin lajeihin kuuluvia eläimiä ei kuljeteta sellaisten pysähdyspaikkojen kautta, jotka on perustettu ja hyväksytty asetuksen (EY) N:o 1255/97 mukaisesti."

2 artikla

Tämä päätös on osoitettu kaikille jäsenvaltioille.

Tehty Brysselissä 21 päivänä toukokuuta 2001.

Komission puolesta

David Byrne

Komission jäsen

(1) EYVL L 224, 18.8.1990, s. 29.

(2) EYVL L 62, 15.3.1993, s. 49.

(3) EYVL L 115, 25.4.2001, s. 12.

(4) EYVL L 132, 15.5.2001, s. 31.